डॉ. कर्ण सिंह ने इस किताब की अंतर्राष्ट्रीय उपयोगिता और आवश्यकता को रेखांकित करते हुए इसे अंग्रेजी में अनूदित करने का सुझाव दिया. इस किताब में ‘औपनिवेशिक ज्ञानकांड’ (लेखक के प्रिय पदबंधों में से एक) द्वारा भारत के बारे में रचे गए कई ‘मिथों’ या यूँ कहें कि ‘झूठों’ का पर्दाफाश किया गया है. शायद किताब लिखने के पीछे काम कर रही प्रेरणाओं में से एक प्रबल प्रेरणा यह भी है. भारतीय संस्कृति में समुद्र-यात्रा वर्जित थी- यह एक मिथ भी जरूरत से ज्यादा रचा और फैलाया गया था. इस किताब में इस ‘मिथ’ का खंडन किया गया है. किताब के इस पक्ष पर ध्यान केंद्रित करते हुए डॉ. कर्ण सिंह ने कहा कि औपनिवेशिक सोच के लोगों का यह कहना आश्चर्यजनक है कि भारतीय संस्कृति में समुद्र-यात्रा को वर्जित कार्य माना गया था. उन्होंने जोर देकर कहा कि भारतीय संस्कृति का पूर्व में जिस तरह से प्रचार हुआ और जिस तरह से हिंदू और बौद्ध संस्कृति को बाहर स्वीकृति मिली उससे यह बात निराधार साबित होती है. उन्होंने कहा कि प्राचीन भारतीय संस्कृति में ऐसी कोई वर्जना नहीं मिलती है.